۱۸۰۱.جی ایلین مارت آیی‌نین ۲۴-ده روسیه ایمپئراتورو ۱.پاوئل سوی-قصد نتیجه‌سینده هلاک اولدو و اونون یئرینه ۱. آلئکساندر چار تاختینا چیخدی. یئنی چار تاختا اَیلشدیگی گوندن قافقازا، او جومله‌دن آذربایجان خانلیقلارینا قارشی بیر سیرا جیدی تدبیرلر حیاتا کئچیرمگه باشلادی. او، ایلک نؤوبه‌ده ۱۸۰۱-جی ایلده شرقی گورجوستانی روسیه‌یه بیرلشدیردی. قارشیدا قافقازین باشقا ویلایتلری‌نین بیرلشدیریلمه‌سی کیمی موهوم مسله دوروردو. ۱. آلئکساندر اوّلجه آتاسی ۱.پاوئل کیمی روسیه‌نین حیمایه‌سی آلتیندا شیمالی قافقاز بیرلیگی یاراتماغا جهد ائدیردی. ۱۸۰۱-جی ایلده شیخ علی خان دربند و لنکران خانلاری کیمی ۱. آلئکساندری تاختا چیخماسی موناسیبتیله تبریک ائتمک اۆچون اؤز ائلچیسینی پئتئربورقا گؤندردی. یئنی ایمپئراتور ائلچیلری یاردیملا اومیدلندیردی و خاریجدن باسقین تقدیرینده بیرلشیب، اونو اؤز قووّه‌لری ایله دفع ائتمگی مصلحت گؤردو. دانیشیقلار زامانی روس حؤکومتی یئنیدن آذربایجان و داغیستان حاکیملری‌نین فئدئراسییاسینی یاراتماق مسلسینی قالدیردی. ۱. آلئکساندر بو فئدئراسییانین یارادیلماسی اۆچون مووافیق بویروقلار وئردی.